Bruselj, 10.12.2004

KOM(2004) 806 končno

Predlog

SKLEP SVETA

o spremembi Sklepa Sveta 2003/631/ES z dne 25. avgusta 2003 o sprejetju ukrepov v zvezi z Liberijo na podlagi člena 96 Sporazuma o partnerstvu AKP-ES v posebno nujnem primeru

(predložena s strani Komisije)

OBRAZLOŽITVENI MEMORANDUM

1. Celoviti mirovni sporazum, ki je bil avgusta 2003 v Akri sklenjen med nekdanjo vlado Liberije, dvema uporniškima skupinama, civilno družbo in političnimi strankami, je učinkovito končal 15-letno državljansko vojno v Liberiji in privedel do oblikovanja prehodne uprave. Naloga prehodne uprave je ponovno vzpostaviti varnost v državi s pomočjo Misije Združenih narodov v Liberiji, obnoviti gospodarstvo, ponovno vzpostaviti socialno infrastrukturo in pripraviti teren za demokratične zakonodajne in predsedniške volitve oktobra 2005

2. Evropska unija se je sklenila, da bo prispevala k miru in procesu tranzicije v Liberiji, in s Sklepom Sveta 2003/631/ES "Sprejetje ukrepov v zvezi z Liberijo na podlagi člena 96 Sporazuma o partnerstvu AKP-ES v posebno nujnem primeru" zagotovila sredstva in opredelila pogoje, pod katerimi se lahko ta sredstva uporabljajo. Sklep je določil, da bo zagotovljeno redno naknadno spremljanje v obliki intenzivnega političnega dialoga in šestmesečnih političnih pregledov. Ta dialog naj bi temeljil na izidu posvetovanj iz člena 96 Sporazuma o partnerstvu ES-AKP, kakor je določeno v Sklepu Sveta 2002/274/ES. Sklep je nadalje določil, da ukrepi prenehajo veljati 31. decembra 2004.

3. Sedanji pregledi političnih razmer v Liberiji kažejo, da so se po enem letu od nastopa mandata prehodne uprave varnostne razmere izboljšale po razporeditvi sil UNMIL in izvedbi postopka razorožitve in demobilizacije. Vendar še ostaja globoka zaskrbljenost nad vodenjem javnih financ s strani prehodne uprave in podjetij v državni lasti ter nad naraščajočim obsegom korupcije.

4. Poleg tega vladne komisije, ustanovljene na podlagi celovitega mirovnega sporazuma, dosegle premalo napredka pri izvajanju svojih nalog izboljšanja upravljanja in odgovornosti. Potrebni so tudi nadaljnji ukrepi za reševanje vprašanj v zvezi s človekovimi pravicami. Glede na nezadosten politični napredek odprava ustreznih ukrepov ni upravičena, zato si je treba še naprej prizadevati za intenzivni politični dialog s prehodno vlado, s ciljem izboljšati spoštovanje človekovih pravic, demokratičnosti, pravne države in dobrega javnega upravljanja do imenovanja demokratično izvoljenih in demokratično odgovornih predsednika in vlade. Zaradi tega Komisija meni, da je treba Sklep Sveta 2003/631/ES z dne 25. avgusta 2003 podaljšati za obdobje osemnajstih mesecev.

Komisija zato Svetu predlaga, da zgoraj navedeni sklep spremeni in sprejme priloženo odločbo.

Predlog

SKLEP SVETA

o spremembi Sklepa Sveta 2003/631/ES z dne 25. avgusta 2003 o sprejetju ukrepov v zvezi z Liberijo na podlagi člena 96 Sporazuma o partnerstvu AKP-ES v posebno nujnem primeru

SVET EVROPSKE UNIJE JE –

ob upoštevanju Sporazuma o partnerstvu AKP-ES, ki je začel veljati 1. aprila 2003, in zlasti člena 96,

ob upoštevanju notranjega sporazuma o ukrepih, ki jih je treba sprejeti, in postopkih, ki jih je treba upoštevati pri izvajanju Sporazuma o partnerstvu AKP-ES[1], in zlasti člena 3 Sporazuma,

ob upoštevanju predloga Komisije[2],

ob upoštevanju naslednjega:

(1) Sklep Sveta 2002/274/ES z dne 25. marca 2002 o zaključku posvetovanj z Liberijo na podlagi členov 96 in 97 Sporazuma o partnerstvu AKP-ES predvideva sprejetje ustreznih ukrepov v smislu člena 96(2)(c) in člena 97(3) Sporazuma o partnerstvu AKP-ES.

(2) Sklep Sveta 2003/631/ES z dne 25. avgusta 2003 o sprejetju ukrepov v zvezi z Liberijo na podlagi člena 96 Sporazuma o partnerstvu AKP-ES v posebno nujnem primeru predvideva sprejetje ustreznih ukrepov v smislu člena 96(2)(c) in člena 97(3) Sporazuma o partnerstvu AKP-ES

(3) Sedanje razmere v Liberiji še vedno ne zagotavljajo spoštovanja demokratičnih načel, upravljanja in pravne države.

(4) Zato je treba podaljšati obdobje veljavnosti ukrepov, predvidenih v Sklepu Sveta 2003/631/ES, in nadaljevati intenzivni politični dialog z vlado Liberije –

SKLENIL:

Člen 1

Ukrepi, določeni v členu 1 Sklepa Sveta 2003/631/ES z dne 25. avgusta 2003, prenehajo veljati 30. junija 2006. Ta datum ne izključuje posebnih datumov finančni instrumenti, ki jih zajema ta sklep.

Uradno pismo v prilogi k tej odločbi je naslovljeno na ministra za zunanje zadeve Liberije.

Člen 2

Izid posvetovanj, predvidenih v osnutku pisma, priloženega k Sklepu 2002/274/ES, ostane nespremenjen.

Člen 3

Ta odločba začne veljati na dan sprejetja.

Člen 4

Ta odločba se objavi v Uradn em listu Evropske unije.

V Bruslju,

Za Svet

Predsednik

PRILOGA

OSNUTEK PISMA MINISTRU ZA ZUNANJE ZADEVE LIBERIJE

N.E. gospod Thomas Nimely Yaya

Minister za zunanje zadeve

Monrovia

Liberija

Spoštovani gospod minister!

Evropska unija je z uradnim pismom št. SGS3/7429 z dne 27. avgusta 2003 obvestila vlado Liberije o svojem namenu spremljati liberijski mirovni proces na podlagi celovitega mirovnega sporazuma. Uradno pismo tudi predvideva, da bo Evropska unija pozorno spremljala politični razvoj in reformo v prehodnem obdobju v vaši državi in nadaljevala intenzivni politični dialog na podlagi člena 8 Sporazuma o partnerstvu AKP-ES ter izid posvetovanj v skladu z našim uradnim pismom št. SGS 272745 z dne 27. marca 2002.

Od nastopa mandata prehodne nacionalne vlade Liberije po podpisu celovitega mirovnega sporazuma v Akri avgusta 2003 je poteklo več kakor eno leto. Sedaj je čas, da se opravi pregled napredka pri izvajanju celovitega mirovnega sporazuma in zavez, ki izhajajo iz zgoraj navedenih posvetovanj.

Evropska unija z veseljem ugotavlja, da sta se ob poteku tega obdobja varnost in mir vrnila v državo ter da so bili sprejeti nekateri začetni ukrepi za uvajanje demokratičnih sprememb in za reformo delovanja javnega sektorja. Vendar še ostaja globoka zaskrbljenost nad makroekonomskim vodenjem s strani prehodne nacionalne vlade Liberije in podjetij v državni lasti ter nad naraščajočim obsegom korupcije. Poleg tega so vladne komisije, ustanovljene na podlagi celovitega mirovnega sporazuma, doslej dosegle premalo napredka pri izvajanju svojih nalog izboljšanja upravljanja in odgovornosti. Potrebni so tudi nadaljnji ukrepi za reševanje vprašanj v zvezi s človekovimi pravicami.

Glede na zgoraj navedeno Evropska unija meni, da prehodna nacionalna vlada Liberije ni v celoti delujoča in operativna in da zato ustreznih ukrepov še ni mogoče v celoti preklicati. To bo opravljeno, ko bosta imenovana demokratično izvoljena in demokratično odgovorna predsednik in vlada.

Zaradi tega je Evropska unija sklenila podaljšati Sklep Sveta 2003/631/ES z dne 25. avgusta 2003 za obdobje osemnajstih mesecev. V tem obdobju se mora naš intenzivni politični dialog nadaljevati, na podlagi člena 8 Sporazuma o partnerstvu AKP-ES ter na podlagi izida posvetovanj, kakor je določeno v našem uradnem pismu št. SGS 272745 z dne 27. marca 2002, s ciljem še naprej izboljševati spoštovanje človekovih pravic, demokracijo, pravno državo in dobro javno upravljanje. Dialog vodita predsedstvo Evropske unije in Evropska komisija, spremljajo pa ga šestmesečni politični pregledi.

Medtem se na podlagi ustreznih ukrepov, opredeljenih v Sklepu Sveta 2003/631/ES z dne 25 avgusta 2003, nadaljuje podpora mirovnemu procesu in prehodnemu okviru, usmerjenemu v rezultate.

S spoštovanjem,

Za Komisijo

Za Svet

[1] UL L 317, 15.12.2000, str. 376.

[2] UL C , , str. .